### NN 111/2025 (13.8.2025.), Presuda Visokog upravnog suda Republike Hrvatske poslovni broj: Usoz-249/2023-7 od 14. srpnja 2025.

VISOKI UPRAVNI SUD REPUBLIKE HRVATSKE

1642

PRESUDA

Visoki upravni sud Republike Hrvatske u vijeću sastavljenom od sutkinja toga suda Snježane Horvat-Paliska, predsjednice vijeća, Senke Orlić-Zaninović, Blanše Turić, Kristine Senjak Krunić i Ljiljane Karlovčan Đurović, članica vijeća uz sudjelovanje više sudske savjetnice – specijalistice Ivane Mamić Vuković, zapisničarke, u postupku ocjene zakonitosti općeg akta koji je pokrenula HJ, OIB: [osobni identifikacijski broj], [adresa], koju zastupa opunomoćenica Anamarija Jengić Bujan, odvjetnica u Rijeci, Trpimirova 4/I, na sjednici vijeća održanoj 14. srpnja 2025.

presudio je

Ukida se 4. izmjena i dopuna jedinstvene baze podataka o nerazvrstanim cestama klasa: 363-01/16-01/428, urbroj: 2107/01-06/11-17-9 od 31. prosinca 2020.

Obrazloženje

1. Podnositeljica je podnijela zahtjev za ocjenu zakonitosti 4. izmjene i dopune jedinstvene baze podataka o nerazvrstanim cestama Grada Crikvenice Upravnog odjela za komunalni sustav i zaštitu okoliša, klasa: 363-01/16-01/428 urbroj: 2107/01-06/11-17-9 od 31. prosinca 2020.

2. U zahtjevu navodi da su predmetnim aktom nerazvrstanom cestom proglašeni dijelovi okućnice zgrade, čija je suvlasnica, u postupku koji nije u skladu sa zakonom. Navodi i da osporeni akt, koji se poziva na Odluku o nerazvrstanim cestama Grada Crikvenice koja je donesena 2014., nije donesen od strane ovlaštenog tijela, nije niti na valjani način potpisan od strane pročelnice upravnog tijela, nije javno objavljen i donesen je tek u prosincu 2020. Nadalje, navodi da se osporenim aktom k.č. [katastarska čestica] i k.č. [katastarska čestica] k.o. [katastarska općina], iako na dan stupanja na snagu Zakona o cestama, a niti danas ne predstavljaju javnu cestu i nikada od strane nadležnog tijela nisu proglašene javnim dobrom u općoj uporabi, svrstavaju u nerazvrstane ceste, iako zapravo predstavljaju okućnicu zgrade, njima se ne može svatko slobodno koristiti te one predstavljaju prilaz do parkirališta ispod zgrade na adresi [adresa]. Predlaže provesti dokaze na ove okolnosti. Ističe da je jedini put njezine pravne zaštite postupak ocjene zakonitosti osporenog akta koji je, unatoč svojoj bizarnoj formi, opći akt. Poziva se na presude ovoga suda donesene u predmetima poslovni broj Usoz-16/21-7 i Usoz-20/21. Navodi da u postupku potvrde geodetskog elaborata, koji geodetski elaborat je proveden i u zemljišnim knjigama nadležnog općinskog suda, nije dobila zadovoljavajuću pravnu zaštitu, uz obrazloženje da su uz geodetski elaborat priloženi svi formalno potrebni dokumenti pa je podnosila pravne lijekove i pokrenula upravni spor. Prilaže dokumentaciju, orto-foto snimke iz 2015., 2019. i 2023. godine te korespondenciju sa upravnim tijelima Grada Crikvenice. Konačno predlaže da Sud ukine osporeni akt.

3. Nije dostavljeno očitovanje na zahtjev za ocjenu zakonitosti.

4. Zahtjev je osnovan.

5. Osporeni akt naziva 4. izmjena i dopuna jedinstvene baze podataka o nerazvrstanim cestama, klasa: 363-01/15-01/428, urbroj: 2107/01-06/11-17-9 od 31. prosinca 2020. u uvodnom se dijelu teksta poziva na Odluku o nerazvrstanim cestama Grada Crikvenice (Službene novine Primorsko-goranske županije 12/14, 15/14 i Službene novine Grada Crikvenica 26/17). Osporeni akt sačinio je Upravni odjel za komunalni sustav i zaštitu okoliša Grada Crikvenice i nije objavljen u javnom glasilu – službenim novinama.

6. U tekstualnom dijelu osporenog akta navodi se da se ovom 4. izmjenom i dopunom usklađuju i nadopunjuju podaci registra nerazvrstanih cesta, sve utvrđeno terenskom, grafičkom i tabelarnom analizom te se poimenice navodi sedam katastarskih čestica koje se dodaju u tablicu registra kao cesta oznake C-1279, među kojim česticama i k.č. [katastarska čestica] i [katastarska čestica] k.o. [katastarska općina].

7. Članak 107. stavak 3. Zakona o cestama (»Narodne novine«, 84/11., 18/13., 22/13., 54/13., 148/13., 92/14., 110/19., 144/21., 114/22., 114/22., 4/23. i 133/23.; u daljnjem tekstu: ZoC) propisuje da jedinica lokalne samouprave vodi jedinstvenu bazu podataka o nerazvrstanim cestama na svom području.

8. Prema stajalištu ovoga Suda, odluke o određivanju i popisu nerazvrstanih cesta opći su akti koji podliježu ocjeni zakonitosti u objektivnom upravnom sporu (primjerice presude, poslovni broj: Usoz-156/15 od 4. srpnja 2017., Usoz-5/17-5 od 26. listopada 2017., Usoz-116/20-3 od održanoj 28. listopada 2020.), pri čemu ovlast za donošenje popisa nerazvrstanih cesta na području jedinice lokalne samouprave pripada predstavničkom tijelu jedinice lokalne samouprave.

9. Pored navedenoga, za ocjenu zakonitosti osporenog akta mjerodavan je i članak 73. Zakona o lokalnoj i područnoj (regionalnoj) samoupravi (»Narodne novine« 33/01, 60/01, 129/05, 36/09, 36/09, 109/07, 125/08, 150/11, 144/12, 123/17, 98/19, 144/20 dalje ZoLP(R)S) koji propisuje da predstavničko tijelo općine, grada i županije u svom samoupravnom djelokrugu donosi odluke i druge opće akte, u skladu sa svojim statutom te da se, prije nego što stupi na snagu, opći akt obavezno objavljuje u službenom glasilu jedinice.

10. Iz navedenih odredaba ZoLP(R)S-a slijedi da opći akt prije stupanja na snagu mora biti objavljen u službenom glasilu jedinice lokalne samouprave te da stupa na snagu najranije osmi dan od dana njegove objave, a samo iznimno prvog dana od dana objave. Budući da je u ovom postupku utvrđeno da osporeni akt nije donesen od strane ovlaštenog predstavničkog tijela jedinice lokalne samouprave niti je objavljen u skladu sa zakonom, Sud utvrđuje da osporeni akt nije suglasan sa člankom 73. stavkom 2. ZoLP(R)S-a.

11. Slijedom iznesenoga, a s obzirom na to da je uvidom u Odluku o nerazvrstanim cestama Grada Crikvenice utvrđeno da ista u tekstualnom dijelu ne sadrži popis ili jedinstvenu bazu nerazvrstanih cesta, Sud utvrđuje da je osporena 4. izmjena i dopuna jedinstvene baze podataka o nerazvrstanim cestama opći akt koji nije donijelo nadležno tijelo jedinice lokalne samouprave i koji nije, na zakonom propisani način, objavljen. Stoga je na temelju članka 162. stavka 3. u vezi s člankom 169. stavkom 1. Zakona o upravnim sporovima (»Narodne novine«, 36/24.), odlučeno kao u izreci.

Poslovni broj: Usoz-249/2023-7
 Zagreb, 14. srpnja 2025.

Predsjednica vijeća
 Snježana Horvat-Paliska, v. r.